“OʻZBEKISTONNING DRENAJ LOYIHASI. JANUBIY QORAQALPOGʻISTONDAN DRENAJ OʻTKAZISH” LOYIHASINI JAHON BANKI ISHTIROKIDA AMALGA OSHIRISH CHORA-TADBIRLARI TOʻGʻRISIDA
(resolution, 2019-05-14)

Sugʻoriladigan yerlarning unumdorligini yanada oshirish, suv resurslarini boshqarish, Qoraqalpogʻiston Respublikasining Ellikqalʼa, Toʻrtkoʻl va Beruniy tumanlari hududlaridagi irrigatsiya-drenaj tizimlaridan foydalanish va ularga texnika xizmati koʻrsatish tuzilmasini takomillashtirish, shuningdek Jahon banki bilan hamkorlikni yanada kengaytirish maqsadida Vazirlar Mahkamasi qaror qiladi: 1. Oʻzbekiston Respublikasi Iqtisodiyot vazirligi, Qishloq va suv xoʻjaligi vazirligi, Qoraqalpogʻiston Respublikasi Vazirlar Kengashining amalga oshirish muddati 6 yil va umumiy qiymati 74,55 mln. AQSH dollari boʻlgan “Oʻzbekistonning drenaj loyihasi. Janubiy Qoraqalpogʻistondan drenaj oʻtkazish” loyihasini amalga oshirish toʻgʻrisidagi taklifi qabul qilinsin. 2. Jahon banki Direktorlar Kengashi Oʻzbekiston Respublikasi Hukumatiga “Oʻzbekistonning drenaj loyihasi. Janubiy Qoraqalpogʻistondan drenaj oʻtkazish” loyihasini amalga oshirish uchun: Xalqaro tiklanish va taraqqiyot banki resurslaridan besh yillik imtiyozli davrni qoʻshgan holda 20 yil muddatga 35 mln. AQSH dollari miqdorida qarz berilishini; Xalqaro taraqqiyot uyushmasi resurslaridan oʻn yillik imtiyozli davrni qoʻshgan holda 35 yil muddatga 18,4 mln SDR miqdorida (qarz berish maxsus huquqlari) (ekvivalent hisobida 25 mln. AQSH dollari) kredit berilishini maʼqullaganligi maʼlumot uchun qabul qilinsin. 3. Oʻzbekiston Respublikasi Moliya vaziriga Xalqaro tiklanish va taraqqiyot banki bilan qarz toʻgʻrisidagi bitimni va Xalqaro taraqqiyot uyushmasi bilan kredit bitimini Oʻzbekiston Respublikasi Hukumati nomidan imzolash vakolati berilsin. Oʻzbekiston Respublikasi Adliya vazirligi Xalqaro tiklanish va taraqqiyot banki bilan qarz toʻgʻrisidagi bitim va Xalqaro taraqqiyot uyushmasi bilan kredit bitimi yuzasidan belgilangan tartibda yuridik xulosalar bersin. 4. Quyidagilar: loyihani moliyalashtirishning 1-ilovaga* muvofiq manbalar boʻyicha yillarga boʻlingan holdagi hajmlari; loyihani moliyalashtirishning 2-ilovaga* muvofiq komponentlar boʻyicha sxemasi; loyihani moliyalashtirish uchun Xalqaro tiklanish va taraqqiyot banki qarzini va Xalqaro taraqqiyot uyushmasi kreditini qaytarishning 3 va 4-ilovalarga* muvofiq jadvallari; Loyihani amalga oshirish boʻyicha muvofiqlashtiruvchi kengashning 5-ilovaga muvofiq tarkibi tasdiqlansin. 5. Belgilab qoʻyilsinki: loyihaning oʻz vaqtida amalga oshirilishini taʼminlash, mablagʻlardan maqsadli va samarali foydalanilishi, shuningdek zarur hujjatlarni oʻz vaqtida ishlab chiqilishi hamda kelishib olishga va tasdiqlashga kiritilishi uchun javobgarlik Oʻzbekiston Respublikasi Qishloq va suv xoʻjaligi vazirligiga yuklanadi; Xalqaro tiklanish va taraqqiyot bankining qarzi va Xalqaro taraqqiyot uyushmasining krediti boʻyicha asosiy qarzni, foizlarni va vositachilik haqini toʻlash Oʻzbekiston Respublikasi davlat budjeti hisobiga amalga oshiriladi; Oʻzbekiston Respublikasi Hukumatining loyihani amalga oshirishga ulushini moliyalashtirish 2-ilovaga muvofiq quyidagi tartibda: irrigatsiya-drenaj tizimlarini qurish va rekonstruksiya qilish bilan bogʻliq xarajatlar — markazlashtirilgan mablagʻlar hisobiga, Oʻzbekiston Respublikasi investitsiya dasturida Qishloq va suv xoʻjaligi vazirligi uchun har yili nazarda tutiladigan kapital qoʻyilmalar limitlari doirasida; irrigatsiya-drenaj tizimlaridan foydalanish va ularning texnik holatini taʼminlash bilan bogʻliq xarajatlar — budjet mablagʻlari hisobiga, Moliya vazirligi tomonidan ushbu maqsadlar uchun Oʻzbekiston Respublikasi Suv xoʻjaligi vazirligiga har yili ajratiladigan mablagʻlar doirasida amalga oshiriladi. 6. Koʻrsatib oʻtilgan loyihani amalga oshirish uchun Oʻzbekiston Respublikasiga import qilinadigan asbob-uskunalar, materiallar (respublikada ishlab chiqarilmaydigan), ishlar (xizmatlar) mazkur loyihani amalga oshirish davrida bojxona toʻlovlari (bojxonada rasmiylashtirish uchun yigʻimlardan tashqari) toʻlashdan ozod qilinsin. 7. Oʻzbekiston Respublikasi Tashqi ishlar vazirligi Qishloq va suv xoʻjaligi vazirligining buyurtmanomalariga binoan koʻrsatib oʻtilgan loyihani ishlab chiqish va amalga oshirishda qatnashuvchi xorijiy mutaxassislar uchun kelish vizalarining konsullik yigʻimlari undirilmasdan belgilangan tartibda rasmiylashtirilishini taʼminlasin. 8. Oʻzbekiston Respublikasi Ichki ishlar vazirligi Qishloq va suv xoʻjaligi vazirligining buyurtmanomalariga binoan loyihani ishlab chiqish va amalga oshirishda qatnashuvchi xorijiy mutaxassislarni Oʻzbekiston Respublikasida vaqtinchalik roʻyxatdan oʻtkazishni va vaqtinchalik roʻyxatdan oʻtkazish uzaytirilishini, ularni davlat boji toʻlovidan ozod qilgan holda taʼminlasin. 9. Mazkur qarorning bajarilishini nazorat qilish Oʻzbekiston Respublikasi Prezidentining Davlat maslahatchisi I.H.Joʻrabekov va Oʻzbekiston Respublikasi Bosh vazirining oʻrinbosari R.S.Azimov zimmasiga yuklansin.